'पटेल की पंजाबी शादी:लड़ो मगर प्यार से' फिल्म की टैगलाइन से ही साफ हो रहा है, यह फिल्म एक पटेल और पंजाबी फैमिली के बीच प्यार और तकरार की कहानी है, जिसे डायरेक्टर संजय चैल ने हल्के-फुल्के कॉमिडी अंदाज में पर्दे पर उतारा है। फिल्म की कहानी कुछ यह है कि हंसमुख पटेल (परेश रावल) अपनी मां, बड़ी बेटी और छोटी बेटी पूजा पटेल (पायल घोष) के साथ मुंबई की एक गुजराती सोसायटी में रहता है। अपनी पत्नी के बाद बेटियों को अकेले पाल रहे हंसमुख ने उन पर तमाम प्रतिबंध लगा रखे हैं और वह सोसायटी वालों को भी अपनी गुजराती संस्कृति की रक्षा के लिए उकसाता रहता है। उसे सोसायटी में गुजरातियों के अलावा किसी का आना कतई पसंद नहीं। एक दिन हंसमुख को बड़ा झटका लगता है, जब उसके घर के सामने वाले बंगले को सेकंडहैंड कारों का डीलर गुग्गी टंडन (ऋषि कपूर) खरीद लेता है और अपने पिता प्रेम टंडन (प्रेम चोपड़ा), बेटे मोंटी टंडन (वीर दास) और पत्नी के साथ वहां आ धमकता है। हंसमुख को गुग्गी की फैमिली का बिंदास अंदास कतई पसंद नहीं आता। वह अपनी बेटी को उनसे बचकर रहने को कहता है। लेकिन मोंटी को पहली नजर में ही पूजा से प्यार हो जाता है। वहीं पूजा भी उसकी ओर आकर्षित होने लगती है। इसी बीच पूजा की बड़ी बहन की सगाई में टंडन फैमिली से कुछ ऐसा हो जाता है कि वह सगाई टूट जाती है। ऐसे में, गुग्गी और मोंटी मिलकर अपनी गलती को सुधारने की कोशिश में जुट जाते हैं। क्या वे अपनी कोशिश में कामयाब हो पाते हैं? यह आपको थिअटर में जाकर पता लगाना होगा। डायरेक्टर संजय चैल ने पंजाबी गुग्गी के रोल में ऋषि कपूर और गुजराती पटेल के रोल में परेश रावल की परफेक्ट कास्टिंग की है लेकिन अफसोस की स्क्रिप्ट के मामले में वह पिछड़ गए। इतनी अच्छी कास्ट के साथ वह अगर कहानी और स्क्रीनप्ले पर थोड़ा और फोकस करते, तो और बेहतर फिल्म बना सकते थे। हंसमुख के रोल में परेश रावल और गुग्गी के रोल में ऋषि कपूर ने बेहतरीन ऐक्टिंग की है। पंजाबी और गुजराती फैमिली की प्यार और तकरार को फिल्मी पर्दे पर देखना दिलचस्प लगता है। वहीं मोंटी के रोल में वीर दास भी ठीकठाक लगे हैं, तो पूजा के रोल में पायल भी अच्छी लगी हैं। प्रेम चोपड़ा को लंबे अर्से बाद फिल्मी पर्दे पर देखना दिलचस्प लगता है। 